פיגוע הירי בחווארה (פברואר 2023)

פיגוע הירי בחווארה היה פיגוע ירי שבוצע ב-26 בפברואר 2023, ה' באדר תשפ"ג, על ידי מחבל פלסטיני בעיירה חווארה שמדרום לשכם. בפיגוע נרצחו שני אחים תושבי היישוב הר ברכה, הלל ויגל יניב.

== הפיגוע ==
קברי האחים יגל יעקב והלל מנחם יניב בבית הקברות הצבאי בהר הרצל
ביום ראשון בצהריים, 26 בפברואר 2023, ה' באדר ה'תשפ"ג, יצאו ברכב האחים הלל (בן 21) ויגל (בן 19) יניב מביתם בהר ברכה בדרכם לישיבות ההסדר בהן למדו. סמוך לשעה 13:40, בהגיעם לכיכר עינאבוס שבעיירה חווארה מדרום לשכם, המחבל הפלסטיני עבד אלפתאח ח'רושה, ירה בהם באקדחו מספר רב של קליעים מטווח קצר דרך חלון רכבם. הם פונו לבית החולים בילינסון, ובהמשך נקבע מותם. בזירה נמצאו 12 תרמילי כדורי אקדח 9 מ"מ. המחבל ח'רושה, איש חמאס ממחנה הפליטים עסכר שליד שכם, השתחרר בדצמבר 2022 ממאסר בישראל על תכנון פיגועים<ref></ref>.

== לאחר הפיגוע ==
דובר ארגון הטרור חמאס בירך על הפיגוע, ובשכם חילקו ממתקים לאות שמחה על הרצח.

במקביל כמה מאות פעילי ימין הגיעו למאחז אביתר, בדרישה להקימו מחדש.

בתוך פחות מחודש מעת הפיגוע בוצעו עוד שני פיגועי ירי בחווארה, באחד מהם נפצע אזרח ישראלי בינוני עד קשה<ref></ref>, ובשני נפצעו שני חיילים קשה ובינוני<ref></ref>. כעבור כחצי שנה אירע פיגוע נוסף בחווארה בו נרצחו 2 ישראלים, אב ובנו מאשדוד.

=== האצת סלילת כביש עוקף ===

בעקבות הפיגוע הנחתה שרת התחבורה והבטיחות בדרכים מירי רגב את מנכ״ל נתיבי ישראל להכניס להילוך גבוה את עבודות התשתית בכביש עוקף חווארה<ref></ref>.

=== המהומות בחווארה ===
בערב שבין הפיגוע להלוויה, נכנסו מאות אנשי ימין קיצוני מהאזור לחווארה<ref></ref>, ובמשך כמה שעות שרפו בעיירה מבנים, בתים, ורכוש. גדוד מילואים וצוותי מג"ב שהיו מוצבים בעיירה חילצו עשרות משפחות פלסטיניות מבתיהן לאחר שהוצתו. לפי תחקיר צה"ל, במרכז הפרעות עמדו כ-50 אנשי ימין קיצוני מהאזור, אשר תכנני את הפעולה מבעוד מועד. הנזק שנגרם לרכוש מוערך בכ-10 מיליון שקלים.

=== המצוד אחר המחבל ===
בעקבות הפיגוע, צה"ל פתח במצוד אחר המחבל שנמלט מהזירה, וחסם לתנועה כבישים באזור. ב-7 במרץ 2023 בפעילות מבצעית בג'נין בשיתוף צה"ל והשב"כ, כוח ימ"מ הרג את המחבל שביצע את הפיגוע. בחילופי האש נהרגו עוד 6 מחבלים. במקביל פעלו הכוחות בשכם ועצרו פלסטינים נוספים, בהם שני בניו של המחבל שסייעו לו, בחשד למעורבות בטרור. שני לוחמי ימ"מ נפצעו קל ובינוני.

==== ענישת בני המחבל והריסת ביתם ====
במאי 2023 הגישה התביעה הצבאית כתבי אישום נגד האחים חאלד ומוחמד חרושה, בניו של עבד אלפתח חרושה, בעבירות של גרימת מוות בכוונה בצוותא (המקבילה לעבירת רצח בבתי המשפט הצבאיים ביו"ש), ועבירות אמל"ח, והם נעצרו עד לתום ההליכים המשפטיים בעניינם. כשבוע וחצי לאחר מכן מופה ביתו של חאלד לקראת הריסה. המיפוי לוּוה בהפרות סדר וחילופי אש שבמהלכם הרגו כוחות צה"ל את אחד היורים<ref></ref>.

ב-8 באוגוסט 2023 הרסו כוחות צה"ל את ביתו של המחבל עבד אלפתאח ח'רושה במחנה הפליטים עסכר בשכם<ref></ref>.

בליל ה-3 בנובמבר 2023 כחלק מסיכול טרור בזמן מלחמת חרבות ברזל כוחות הנדסה, צה"ל ומג"ב פעלו בשכונת מסכאן שעביה שבעיר שכם בחטיבת שומרון להריסת דירת המחבל חאלד חרושה, המזוהה עם ארגון הטרור חמאס והיה שותף לפיגוע הירי.<ref></ref> מי שנתן את הפעולה להריסת הבית היה אביהם של הלל ויגל, בעודו לבוש במדי צה"ל כחלק משירות מילואים באזור אליו נקרא בפתיחת המלחמה.

== ראו גם ==
* גל הטרור בישראל (2023)
* פיגוע הירי בחווארה (אוגוסט 2023)

== קישורים חיצוניים ==

* 
* 
* 

== הערות שוליים ==

קטגוריה:טרור פלסטיני
חווארה, פברואר 2023
קטגוריה:אביתר
קטגוריה:חווארה
חווארה, פברואר 2023
חווארה, פברואר 2023
חווארה, פברואר 2023
חווארה, פברואר 2023
חווארה, פברואר 2023